Werkloosheidsfonds onder skoot oor sloerdery(Foto: Facebook) Die Werkloosheidsversekeringsfonds (WVF) is toenemend onder skoot oor die sloerdery met die uitbetaling van die tydelike werknemer/werkgewertoelae wat in die handel en wandel as die Ters-toelaag bekend staan. Die toelaag is met die ontstaan van die afsonderingsperiode op 27 Maart ingestel sodat werkgewers wat by die WVF geregistreer is, namens werknemers kon aansoek doen vir ‘n spesiale bykomende toelaag as hulle – spesifiek weens die aantoonbare ekonomiese impak van die afsonderingsperiode – nie hul werknemers kan betaal nie. Die WVF se stelsels is egter heeltemal verswelg deur die stroom aansoeke en die stelsel het gestol. Die hulp van ander instansies soos die Suid-Afrikaanse Inkomstediens (SAID) en verskeie inbelsentrums moes ingeroep word om die las te hanteer. Boonop is die stelsel in die middel van die proses aangepas om dit te vereenvoudig, en moes almal wat op die ingewikkelde manier aansoek gedoen het, van voor af op die eenvoudiger manier aansoek doen. Al die ekstra hulp ten spyt het die prosessering van aansoeke vir April egter so gesloer dat heelwat uitbetalings eers teen die derde week van Mei gedoen is en baie mense steeds nie hul April-uitbetalings ontvang het nie, sê dr. Michael Cardo, DA-LP. Volgens Cardo het die kommissaris van die WVF, Teboho Maruping, verlede week aan die parlementêre portefeuljekomitee oor arbeid die versekering gegee dat die fonds se webwerf teen die afgelope Vrydag, of op die laaste teen die naweek volkome sal funksioneer. “Daarvan het egter dadels gekom. Toe ek Maandagoggend op die webblad ingaan, was daar slegs ‘n boodskap wat gelui het ‘Ons kan nog nie u aansoek vir Mei hanteer nie en dankie vir u geduld’. Mense se geduld was reeds min, en nou is dit op,” het Cardo bygevoeg. “Dit is nie hier ‘n geval van ‘n akademiese gekibbel oor rekenaarprogramme, vorms of prosesse nie. Dit is hardwerkende Suid-Afrikaners wat nou harder as ooit moet veg om die wolf van die deur te hou – as regstreekse gevolg van die gedrag van hul eie regering,” het Cardo uitgewys. Hy het die minister van arbeid, Thulas Nxesi, dringend tot verantwoording geroep en amptelik versoek dat die SAID in die grootste moontlike mate die WVF se brouwerk oorneem sodat verdere swaarkry soveel moontlik gestop kan word.